Man vas ná moord op Limpopo-bejaardeFoto: Heritage Protection Group ŉ Verdagte is in hegtenis geneem in verband met moord op Pats Truter (79), die vrou wat Vrydag dood in die motorhuis van haar huis in Mookgophong (Naboomspruit) in Limpopo aangetref is. Dr. Jan Truter, Pats se seun, het die inhegtenisneming aan Maroela Media bevestig. Volgens inligting van die Heritage Protection Group (HPG) is daar tydens die inhegtenisneming op ŉ selfoon, motorsleutel en juweliersware beslag gelê wat vermoedelik tydens die moord gesteel is. Maroela Media het vroeër berig Truter se buurman in Gholfpark, ŉ veiligheidswoonbuurt op die dorp, het Vrydag op haar liggaam in die motorhuis afgekom nadat die buurvrou onraad vermoed het omdat sy haar nie soos gewoonlik rondom die huis gewaar het nie. Haar hande was oor haar bors gevou en twee handdoeke en ŉ mat uit die huis is gebruik om haar liggaam te bedek. ŉ Dun nylontou, waarmee sy vermoedelik verwurg is, was nog om haar nek. Daar was geen tekens dat sy aangerand of andersins beseer is nie. Jan het vroeër aan Maroela Media gesê niks ooglopend is uit die huis gesteel nie en Pats se handsak het nog net so, met kontant en bankkaarte daarin, aan haar bed se kopstuk gehang. Jan het ná die inhegtenisneming die polisie geloof vir hul vinnige optrede om ŉ verdagte vas te trek. Hy het gesê die familie het nog nie verdere inligting van die polisie ontvang nie. Brig. Motlafela Mojapelo, woordvoerder van die polisie, kon nie onmiddellik die inhegtenisneming aan Maroela Media bevestig nie en daar word gewag op verdere kommentaar. Lees alle vorige berigte oor Pats Truter op Maroela Media.